Pieter van der Westhuizen ŉ ‘held’ – prokureurPieter van der Westhuizen tydens ‘n rooftog by ‘n kerk. (Foto: Twitter) “Pieter van der Westhuizen het opgetree soos ŉ held.” Só het die prokureur Ulrich Roux Maandag aan Martin Bester tydens Jacaranda FM se ontbytprogram gesê. Van der Westhuizen, broer van die oud-Bok Joost van der Westhuizen, het Sondagoggend twee rowers tydens ’n gewapende rooftog by ’n kerk in Rooihuiskraal-Noord in Centurion doodgeskiet. Roux tree op as sy regsverteenwoordiger. “My kliënt is baie getraumatiseerd, maar ons is bly dat geen onskuldige mense seergekry het nie,” het Roux gesê. Van der Westhuizen het ŉ polisie-agtergrond en het ook omvattende opleiding in die hantering van ŉ vuurwapen ondergaan. “Sy opleiding het Sondag baie handig te pas gekom,” het Roux gesê. Hy het ook benadruk dat die wapen wat Van der Westhuizen gebruik het, ten volle gelisensieerd is en dat hy sy volle samewerking aan die polisie gee. “Ek dink baie mense sou bevraagteken waarom dit nodig is om ŉ vuurwapen saam te vat kerk toe. Nou kan ons terugkyk en dankbaar wees dat hy dit wel gedoen het. Hierdie is desperate tye en mense doen desperate dinge,” het Roux gesê. Maroela Media het vroeër berig drie verdagtes het tydens ’n erediens by die Querencia Bedieninge-gemeente in Estcourtlaan ingestorm terwyl een verdagte in ŉ wegkommotor buite die kerk gewag het. Twee van die verdagtes het deur gemeentelede se persoonlike besittings gekrap terwyl een van die verdagtes ŉ vuurwapen teen die pastoor, Kobus Erasmus, se kop gehou het. Erasmus is ook herhaaldelik met die vuurwapen oor die kop geslaan. Hy is nie ernstig in die voorval beseer nie. Roux sê omdat die polisieondersoek nog aan die gang is, kan hy nie te veel sê oor Van der Westhuizen se weergawe van die gebeure nie, maar sê sodra die ondersoek voltooi is, sal sy kliënt bereid wees om oor die gebeure te gesels.